钦定古今图书集成/明伦汇编/氏族典/第300卷 > 《廖用贤尚友录》 > 臧熹
## 钦定古今图书集成/明伦汇编/氏族典/第300卷 > 《廖用贤尚友录》 > 臧熹

按《宋书臧质传》：“质父熹，字义和，武敬皇后弟也。好经
籍。隆安初，兵革屡起，熹乃习骑射，志在立功。行参高
祖镇军事，员外散骑侍郎，重参镇军军事，领东海太
守。以义功封始兴县五等侯。又参高祖车骑中军军
事，以为建威将军、临海太守。郡经兵寇，百不存一。熹
绥缉纲纪，招聚流散，归之者千馀家。征拜散骑常侍”，
母忧去职。顷之，讨刘毅，起为宁朔将军，从征，事平，高
祖遣朱龄石统大众伐蜀，命熹奇兵出中水，以本号
领建平、巴东二郡太守。成都既平，熹遇疾。义熙九年，
卒于蜀郡牛脾县。